РЕШЕНИЕ НА КОМИСИЯТА
oт 13 ноември 2007 година
за приемане съгласно Директива 92/43/ЕИО на Съвета на първи актуализиран списък с обекти от значение за Общността в Континенталния биогеографски район
(нотифицирано под номер С(2007) 5403)
(2008/25/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (1), и по-специално член 4, параграф 2, трета алинея от нея,
като има предвид, че:
(1)
Континенталният биогеографски регион, посочен в член 1, буква в), iii) от Директива 92/43/ЕИО, обхваща територията на Люксембург, части от териториите на Белгия, България, Чешката република, Дания, Германия, Франция, Италия, Австрия, Полша, Румъния, Словения и Швеция, в съответствие с биогеографската карта, одобрена на 25 април 2005 г. от комитета, създаден по силата на член 20 от посочената директива, наричан по-долу „Комитет за местообитанията“.
(2)
В контекста на започналия от 1995 г. процес е необходимо да бъде отбелязан по-нататъшен напредък за реалното изграждане на мрежата „Натура 2000“, която представлява основен елемент от опазването на биологичното разнообразие в Общността.
(3)
Първоначален списък на местообитанията от значение за Общността в Континенталния биогеографски регион по смисъла на Директива 92/43/ЕИО беше одобрен с Решение 2004/798/ЕО на Комисията (2). В съответствие с член 4, параграф 4 и член 6, параграф 1 от Директива 92/43/ЕИО заинтересованите държави-членки следва да определят обектите, включени в списъка на обектите от значение за Общността в Континенталния биогеографски регион, като специални области на защита, колкото се може по-бързо и в рамките най-много на шест години, като утвърдят приоритетите за защита и необходимите мерки за защита.
(4)
В контекста на динамичното приспособяване на мрежата „Натура 2000“ се преразглеждат списъците на обекти от значение за Общността. Следователно е необходимо да бъде актуализиран първоначалният списък.
(5)
От една страна, актуализирането на първоначалния списък с обекти от значение за Общността в Континенталния биогеографски регион е необходимо, за да се включат допълнителни обекти, които са предложени от 2004 г. от държавите-членки като обекти от значение за Общността в Континенталния биогеографски регион по смисъла на член 1 от Директива 92/43/ЕИО. Задълженията, произтичащи от член 4, параграф 4 и член 6, параграф 1 от Директива 92/43/ЕИО, са приложими колкото се може по-бързо и в рамките най-много на шест години от приемането на първия актуализиран списък от обекти от значение за Общността в Континенталния биогеографски регион.
(6)
От друга страна, актуализирането на първоначалния списък на обекти от значение за Общността в Континенталния биогеографски регион е необходимо, за да бъдат отразени каквито и да било промени в информацията, свързана с обектите, представена от държавите-членки след одобряването на списъка на Общността. В този смисъл първият актуализиран списък с обекти от значение за Общността в Континенталния биогеографски регион представлява консолидиран вариант на първоначалния списък с обекти от значение за Общността в Континенталния биогеографски регион. В същото време обаче е необходимо да се подчертае, че задълженията, произтичащи от член 4, параграф 4 и член 6, параграф 1 от Директива 92/43/ЕИО, са приложими колкото се може по-бързо и в рамките най-много на шест години от приемането на първия списък от обекти от значение за Общността в Континенталния биогеографски регион.
(7)
Настоящото решение не се отнася за териториите на България и Румъния, които се присъединиха към Европейския съюз през 2007 г., тъй като тези държави-членки започнаха да предават на Комисията предложенията си за обекти след присъединяването си.
(8)
За Континенталния биогеографски регион списъците с обекти, предложени за обекти от значение за Общността по смисъла на член 1 от Директива 92/43/ЕИО, са предадени на Комисията в периода между ноември 2003 г. и септември 2006 г. в съответствие с член 4, параграф 1 от посочената директива от Белгия, Чешката република, Дания, Германия, Франция, Италия, Люксембург, Австрия, Полша, Словения и Швеция.
(9)
Списъците на предложените обекти са придружени с данни за всеки обект, представени във формуляра, установен с Решение 97/266/ЕО на Комисията от 18 декември 1996 г. относно формуляра за предоставяне на информация за, предложените в рамките на „Натура 2000“ обект (3).
(10)
Тази информация включва най-новия окончателен вариант на карта на обекта, изпратена от заинтересованата държава-членка, наименованието му, неговото местонахождение и площ, както и данните, получени в резултат от прилагането на критериите, посочени в приложение III към Директива 92/43/ЕИО.
(11)
Въз основа на проектосписъка, изготвен от Комисията в съгласие с всяка от заинтересованите държави-членки, който определя също така обектите с типове приоритетни природни местообитания или с приоритетни видове, следва да бъде одобрен първоначален актуализиран списък на обектите, избрани като обекти от значение за Общността в Континенталния биогеографски регион.
(12)
Познанието за съществуването и разпространението на видовете и типовете природни местообитания се развива постоянно в резултат на надзора съгласно член 11 от Директива 92/43/ЕИО. Следователно оценката и изборът на обекти на общностно равнище са направени, като е използвана най-добрата налична към настоящия момент информация.
(13)
Някои държави-членки обаче не са предложили достатъчно обекти, за да изпълнят изискванията на Директива 92/43/ЕИО за някои типове местообитания и видове. За тези видове и типове местообитания следователно не може да се направи заключението, че мрежата е завършена. В същото време обаче, като има предвид забавянето на получаването на информацията и постигането на споразумение с държавите-членки, Комисията смята, че трябва да приеме първи актуализиран вариант на местообитанията, който трябва да бъде преразгледан в съответствие с разпоредбите на член 4 от Директива 92/43/ЕИО.
(14)
Тъй като познанията за съществуването и разпределението на естествените типове местообитания, посочени в приложение I, и на видовете, посочени в приложение II към Директива 92/43/ЕИО, които се срещат както в морски териториални води, така и в морски води под национална юрисдикция отвъд териториалните води, остават непълни, не трябва да се прави изводът, че мрежата е пълна или непълна. Списъкът трябва да бъде преразгледан, ако е необходимо, в съответствие с разпоредбите на член 4 от Директива 92/43/ЕИО.
(15)
С оглед постигане на яснота и прозрачност Решение 2004/798/ЕО следва да бъде заменено.
(16)
Мерките, предвидени в настоящото решение, са в съответствие със становището на Комитета за местообитанията,
ПРИЕ НАСТОЯЩОТО РЕШЕНИЕ:
Член 1
Първият актуализиран списък на местообитанията от значение за Общността в Континенталния биогеографски регион в съответствие с член 4, параграф 2, трета алинея от Директива 92/43/ЕИО е представен в приложението към настоящото решение.
Член 2
Решение 2004/798/ЕО се отменя.
Член 3
Адресати на настоящото решение са държавите-членки.
Съставено в Брюксел на 13 ноември 2007 година.